រដ្ឋមន្ត្រី​មហាផ្ទៃ​ឲ្យ​​បញ្ឈប់​ការ​ប្រើ​ហិង្សា ខណៈ​កម្លាំង​មួយ​ចំនួន​ប្រើ​រំពាត់​វាយ​ពលរដ្ឋ
លោក ស៊ឹង សែន​ករុណា​ អ្នកនាំ​ពាក្យ​សមាគម​ការពារ​សិទ្ធិមនុស្ស​អាដ​ហុក មាន​ប្រសាសន៍​ថា​ការ​បក​ស្រាយ​របស់​អ្នក​នាំ​ពាក្យ​ស្នង​ការ​ដ្ឋាន​នគរបាល​រាជធានី​ភ្នំពេញ​មិន​អាច​ទទួល​យក​បាន​ទេ​ បើ​យោង​ទៅ​លើ​រូបភាព​និង​វីដេអូ​ដែល​អ្នក​ប្រើប្រាស់​បណ្តាញ​សង្គម​ហ្វេសប៊ុក​​បាន​ចែក​តៗ​គ្នា​កាល​ពី​ពេល​ថ្មីៗ​នេះ។ 
ភ្នំពេញ — រដ្ឋមន្ត្រីក្រសួងមហាផ្ទៃលោក ស ខេង បានប្រតិកម្មទៅនឹងមន្ត្រីអនុវត្តច្បាប់ ដែលបានប្រើអំពើហិង្សាលើអ្នកបំពានបម្រាមបិទខ្ទប់រាជធានីភ្នំពេញ ដោយលោកបញ្ជាកុំឲ្យប្រើអំពើហិង្សាតទៅទៀត។ ស្របពេលដែលមានការបង្ហោះវីដេអូនិងរូប ភាពនៃការប្រើរំពាត់វាយលើប្រជាពលរដ្ឋដែលនៅបន្តចេញក្រៅផ្ទះ មិនគោរពតាមវិធានការបិទខ្ទប់ក្នុងក្រុងរយៈពេល ២ សប្តាហ៍ ដែលនឹងបន្តដល់ថ្ងៃទី ២៨ ខែមេសា។ ក្នុងលិខិតនោះ លោក ស ខេង បានកោតសរសើរកម្លាំងនគរបាលនិងកម្លាំងសន្តិសុខផ្សេងទៀតដែលខិតខំអនុវត្តវិធានការបម្រាមបិទទីក្រុង ដើម្បីទប់ស្កាត់ការឆ្លងរាតត្បាតជំងឺកូវីដ១៩។ ក៏ប៉ុន្តែលោកស្នើឲ្យមន្ត្រីអនុវត្តច្បាប់ទាំងនោះប្រកាន់នូវ «ការអត់ធ្មត់ខ្ពស់» ដោយបញ្ចៀសការប្រើអំពើហិង្សា។ លោក ស ខេង លើកឡើងថា៖ «អាជ្ញាធរពាក់ព័ន្ធនិងកងកម្លាំងអនុវត្តច្បាប់ទាំងអស់ សូមបន្តយកចិត្តទុកដាក់បំពេញភារកិច្ចប្រកបដោយការអត់ធ្មត់ ដោយប្រកាន់ខ្ជាប់នូវវិន័យអាកប្បកិរិយាថ្លៃថ្នូរ ម៉ឺងម៉ាត់ និងត្រូវគោរពគោលការណ៍នៃក្រមសីលធម៌វិជ្ជាជីវៈរបស់កងកម្លាំងឲ្យបានជាដាច់ខាត ជាពិសេសត្រូវចៀសវាងការប្រើប្រាស់អំពើហិង្សាក្នុងការដោះស្រាយបញ្ហា នៅពេលអនុវត្តរាល់បទបញ្ជាឬវិធានការនានារបស់រាជរដ្ឋាភិបាល»។ បើតាមឃ្លីបវីដេអូមានរយៈពេលជាង ៤ នាទីដែលគេចែករំលែកតគ្នានៅតាមប្រព័ន្ធសង្គមហ្វេសប៊ុក កាលពីថ្ងៃពុធ គេឃើញកម្លាំងនគរបាលមួយចំនួនបានប្រើរំពាត់ផ្តៅដេញវាយក្រុមពលរដ្ឋ ដែលទំនងជាកម្មករនៅពេលពួកគេរាប់សិបនាក់ដើរតាមដងផ្លូវ នៅតំបន់រោងចក្រមួយស្ថិតក្នុងសង្កាត់ស្ទឹងមានជ័យ ខណ្ឌមានជ័យ។ ក្នុងវីដេអូដដែលគេឮសំឡេងអ្នកថតយករូបភាពវីដេអូពណ៌នាអំពីការចែកអំណោយផង និងការព្រមានចាប់ខ្លួនជនដែលលើកទឹកចិត្តកម្មករឲ្យតវ៉ាទាមទារការឧបត្ថម្ភថវិកា។ អ្នកថតវីដេអូរូបនោះបានថតយករូបភាពបណ្តើរ និងអធិប្បាយបន្ថែមគំរាមក្រុមកម្មករបណ្តើរ ដោយប្រើពាក្យ «ចាប់ឲ្យជាប់» មេខ្យល់នាំឲ្យមានការតវ៉ាដោយថា «អំណោយ» ត្រូវចែកឲ្យហើយនៅចង់បានលុយទៀត។ ក្រៅពីឃ្លីបវីដេអូនេះមានឃ្លីបវីដេអូមួយចំនួនទៀតត្រូវគេចែករំលែកតាមប្រព័ន្ធសង្គមហ្វេសប៊ុក ដោយឃើញមន្ត្រីប៉ូលិសជិះម៉ូតូយករំពាត់ផ្តៅវាយអ្នកដើរចែកទំនិញជាភេសជ្ជៈនៅតាមផ្ទះពលរដ្ឋ និងលើកគំរាមនៅចំពោះមុខពលរដ្ឋដែលកំពុងស្ថិតនៅទីតាំងបិទខ្ទប់ ឬមន្ត្រីសន្តិសុខខ្លះយកដំបងមកវាយអ្នកដើរតាមដងផ្លូវនៅទីតាំងហាមឃាត់ការធ្វើដំណើរ។ អ្នកនាំពាក្យស្នងការដ្ឋាននគរបាលរាជធានីភ្នំពេញលោក សាន សុខសីហា បានច្រានចោលថា មានការប្រើរំពាត់វាយលើប្រជាពលរដ្ឋ។ ប៉ុន្តែ លោកថាកម្លាំងនគរបាលគ្រាន់តែបានប្រើរំពាត់នោះជាការព្រមានតែប៉ុណ្ណោះ។ លោកប្រាប់វីអូអេនៅថ្ងៃព្រហស្បតិ៍ថា៖ «យើងក៏មិនទៅយកទៅធ្វើបាបប្រជាពលរដ្ឋ ដែលគាត់ស្លូតត្រង់ដែរគ្រាន់តែយកទៅកំញើញហើយគំរាមជាជំហានដំបូង សម្រាប់អ្នកដែលគាត់មិនស្តាប់ទេ ជាពិសេសគឺនៅក្នុងតំបន់ក្រហម ហើយនិងតំបន់ដែលងាយរងគ្រោះហ្នឹង។ អ្វីដែលសំខាន់ បើគាត់មិនស្តាប់ យើងមានលិខិតអស់ហើយតើ បើថាគាត់មិនស្តាប់ទេ យើងចាប់យកទៅអនុវត្តតាមផាកពិន័យអន្តរកាល ឬក៏ដាក់បញ្ជូនទៅតុលាការទៅកសាងសំណុំរឿងទៅ។ យើងមានអាអស់ហ្នឹងហើយតើយើងត្រូវមានធ្វើអីច្រើនទៀត»។ លោក ស៊ឹង សែនករុណា អ្នកនាំពាក្យសមាគមការពារសិទ្ធិមនុស្សអាដហុក មានប្រសាសន៍ថា ការបកស្រាយរបស់អ្នកនាំពាក្យស្នងការដ្ឋាននគរបាលរាជធានីភ្នំពេញ មិនអាចទទួលយកបានទេ បើយោងទៅលើរូបភាពនិងវីដេអូដែលអ្នកប្រើប្រាស់បណ្តាញសង្គមហ្វេសប៊ុកបានចែកតៗគ្នា កាលពីពេលថ្មីៗនោះ។ លោកបញ្ជាក់ថា៖ «បើយើងពិនិត្យមើលក្នុងរូបភាពដែលវីដេអូវាយនោះ ដូចជាមិនមែនរឿងដែលបង្អើលទេ។ យើងមើលឃើញរូបភាពហ្នឹង គឺប្រើដំបងវាយបើសន្តិសុខនោះ គឺប្រើដំបងឈើមួយដែលអ្នកខ្លះគេហៅដំបងក្តគោ។ អីចឹងទៅ ណាហ្នឹងវាមិនមែនជារឿងបង្អើលទេ។ អាការលើកឡើងហ្នឹងវាហាក់ដូចជាអត់ស្របជាមួយនឹងរូបភាពដែលក្រុមសន្តិសុខទាំងអស់ហ្នឹងបានប្រើទៅលើប្រជាពលរដ្ឋទេ»។ លោកបន្ថែមថា ការប្រើហិង្សាដោយគឃ្លើនយ៉ាងដូច្នេះ អាចធ្វើឲ្យប្រជាពលរដ្ឋមានការឆ្លើយដោយអំពើហិង្សាវិញ ដូចករណីនៅប្រទេសឥណ្ឌា ដែលដើមឡើយកម្លាំងសន្តិសុខបានយករំពាត់ឈើវាយពលរដ្ឋ កុំឲ្យចេញដើរពីលំនៅដ្ឋានតាមតែអំពើចិត្ត តែក្រោយមក ពលរដ្ឋឥណ្ឌាបានតបតវិញហើយករណីឆ្លងរឹតតែរីករាលដាលជំងឺកូវីដ១៩ កាន់តែខ្លាំងឡើង។ ចាប់តាំងពីថ្ងៃទី ១៥ ខែមេសា ដែលជាថ្ងៃអនុវត្តវិធានការបិទខ្ទប់ទីក្រុងភ្នំពេញ និងក្រុងតាខ្មៅនៃខេត្តកណ្តាល កម្លាំងនគរបាលបានចាប់ខ្លួនមនុស្សមួយចំនួនដែលបំពានបម្រាមប្រឆាំងជំងឺកូវីដ១៩ ក្នុងនោះមានការជួបជុំគ្នាផឹកស៊ី ការបន្តធ្វើដំណើរចេញក្រៅផ្ទះ និងការកាត់ខ្សែឃាំងក្នុងតំបន់ការពារជាដើម។ អ្នកមួយចំនួនត្រូវបានកាត់ទោសជាប់ពន្ធនាគារ បញ្ជូនទៅឃុំខ្លួនបណ្តោះអាសន្នរង់ចាំការកាត់ទោស និងទទួលការអប់រំជាដើម។ លោក សាន សុខសីហា អ្នកនាំពាក្យរបស់ស្នងការដ្ឋាននគរបាលរាជធានីភ្នំពេញ បានឲ្យដឹងកាលពីថ្ងៃពុធថាមនុស្សជាង ១០០ នាក់ ទទួលការផាកពិន័យជាប្រាក់ គិតត្រឹមថ្ងៃពុធ ដោយសារតែនៅបន្តធ្វើដំណើរចេញពីផ្ទះ ដោយពុំមានការចាំបាច់។ មន្ត្រីសិទ្ធិមនុស្សរបស់សមាគមអាដហុកលោក ស៊ឹង សែនករុណា យល់ថា រដ្ឋាភិបាលគួរពិចារណាបញ្ឈប់ការចាប់បញ្ជូនមនុស្សទៅប្រឈមនឹងការកាត់ទោសនៅតុលាការ ដោយសារវាអាចបង្កហានិភ័យនៃការឆ្លងជំងឺកូវីដ១៩ ដល់អ្នកជាប់ឃុំឯទៀតហើយរដ្ឋាភិបាលនឹងចំណាយបន្ថែមនៅពន្ធនាគារ។ លោកលើកទឹកចិត្តឲ្យអាជ្ញាធរពាក់ព័ន្ធបង្កើនការផ្សព្វផ្សាយអំពីការវិវឌ្ឍនៃវិធានការផ្សេងៗរបស់រដ្ឋាភិបាលឲ្យបានដល់ពលរដ្ឋមូលដ្ឋាន ជាពិសេសសម្រាប់អ្នកស្ថិតក្នុងតំបន់រឹតបន្តឹងខ្លាំង ឬ «តំបន់ក្រហម» ដើម្បីបញ្ចៀសការមិនយោគយល់គ្នា។ មន្ត្រីសិទ្ធិមនុស្សរូបនោះបន្ថែមថា កម្លាំងអនុវត្តច្បាប់ក៏គួរប្រើការសួរនាំចរចានិងអប់រំជាមួយពលរដ្ឋជាជាងការប្រើអំពើហិង្សា ឬប្រើផ្លូវតុលាការមកដោះស្រាយបញ្ហានៅចំពោះមុខនោះ៕